《八月十四夜舟抵惠州登合江楼拜坡仙像作》
清代·黄钊

旧居合江楼，新居白鹤峰。首尾势相顾，蜿延如翔龙。

双城断要脊，玉带桥联虹。新居旧有亭，肃公坐其中。

乌云间红日，明月当清风。旧居近新焕，江楼复祠公。

灵鳌夙奠极，磨蝎初移宫。我来值中秋，天水摇清空。

公如照须眉，定为百坡翁。渔火见深夜，三五明星红。

谯楼睡老卒，棋院醒青童。神仙自多情，应在丰湖东。

作者简介：黄钊，字香铁，镇平人。嘉庆己卯举人，官翰林院待诏。有《读白华草堂诗》。